
2026 április 13. és 17. között részt vettünk a „Neuromarketing and Neuromarketing in Practice” című BIP programon, amely kiváló lehetőséget biztosított számunkra a szakmai fejlődésre, tudásunk bővítésére, valamint nemzetközi kapcsolatok építésére alap- és mesterképzésben részt vevő hallgatókkal. Az ötnapos mobilitás minden napja tudatosan felépített program mentén zajlott, amelyben a tudásátadás mellett hangsúlyt kaptak az interaktív elemek és a megfelelő mennyiségű szabadidő is. 
A program nyitónapján átfogó bevezetést kaptunk a neuromarketing világába. Megismerkedtünk a terület alapfogalmaival, fő jellemzőivel, valamint a kutatások céljaival. Külön figyelmet fordítottak arra is, hogy bemutassák, miben tér el a neuromarketing a hagyományos marketingkutatásoktól. Részletesen tárgyalták a kutatások kiindulópontjait, az érintett tudományterületeket, valamint az alkalmazott módszereket és technikákat. Emellett hangsúlyt kapott az is, hogy egy kutatás során miként biztosítható a résztvevők komfortérzete és a lehető legpontosabb adatok gyűjtése.
A második napon a neuromarketing egyik kulcsfontosságú eszközével, az eye-tracking technológiával ismerkedtünk meg. A bemutatott webkamera nemcsak azt képes követni, hogy a vizsgált személy tekintete mely elemekre irányul egy adott vizuális felületen, hanem az arckifejezések finom változásai alapján az érzelmi reakciók feltérképezésére is alkalmas. A bemutatót követően mi magunk is kipróbálhattuk az eszközt: három plakátot kellett rövid idő alatt megfigyelnünk, majd kérdésekre válaszolnunk. Az eredményeket egy szoftver rögzítette, ugyanakkor biztosították az adatok azonnali törlésének lehetőségét is. A várakozási idő alatt a szervezők kötetlen beszélgetésekkel és Szlovákiával kapcsolatos érdekességekkel oldották a hangulatot, amelyeket később egy játékos Kahoot-kvíz keretében is feldolgoztunk.
A harmadik nap egy tanulmányi kirándulás keretében zajlott, amely során meglátogattuk a Nestville Whisky gyárat. Az idegenvezetés során részletes betekintést nyerhettünk a gyártási folyamatokba, valamint a háttérben zajló kémiai folyamatokba is. A látogatás végén lehetőségünk volt megkóstolni az eredeti Nestville whiskyt, valamint a helyszíni üzletben különféle termékek és szuvenírek közül válogathattunk. A program egy közös ebéddel folytatódott a Salaš u Franka étteremben, ahol megismerhettük a szlovák konyha jellegzetességeit, többek között a bryndzové halušky nevű tradicionális ételt, mely nagyban megegyezik az általunk ismert túrós sztrapacskával.
A negyedik napon a neuromenedzsment témakörével foglalkoztunk. A bemutató logikusan felépített módon ismertette az idegtudomány alapjait, annak fő kutatási területeit és történeti hátterét, majd rávilágított ezek kapcsolatára a menedzsmenttel. A gyakorlati rész során csoportmunkában önéletrajzokat elemeztünk, megvitattuk az egyes információk jelentőségét, és összehasonlítottuk a különböző csapatok szempontjait. A nap zárásaként Kelet-Szlovákia legnagyobb könyvtárát is meglátogattuk, amely modern kialakításával és gazdag állományával nagy benyomást tett ránk.
Az utolsó napon a program lezárására került sor. Egy összefoglaló kvíz segítségével visszatekintettünk a hét során szerzett ismeretekre és élményekre, majd ünnepélyes keretek között átvettük részvételi igazolásainkat. A szervezők egyben arra is biztattak bennünket, hogy alapképzésünk befejezését követően fontoljuk meg a mesterképzés folytatását az Eperjesi Egyetemen, angol nyelven.
Összességében a mobilitás rendkívül tartalmas és inspiráló élményt nyújtott számunkra. Nemcsak szakmai tudásunk bővült jelentősen, hanem személyes készségeink is fejlődtek, miközben értékes nemzetközi kapcsolatokat alakíthattunk ki.

